বোলপুর থেকে মাত্র ১১ কিলোমিটার পথ। যাঁদের বোলপুরের ইদানীংকার ভিড়ভাট্টা পছন্দ নয়, তাঁরা অনায়াসে ১৫-২০ মিনিটের পথ অটো করে পৌঁছে যেতে পারেন রূপপুর। বীরভূমের লালমাটি, সাঁওতালপল্লি, সোনাঝুরি বনের মাঝে হারিয়ে যেতে চাইলে রূপপুর আদর্শ! পৌষ সংক্রান্তিতেই সাধারণত শান্তিনিকেতন বা বোলপুরে পর্যটকদের ভিড় বাড়ে। রূপপুরে থাকলে পৌষমেলার মজাও নিতে পারবেন, আবার নিরালায় ছুটি উপভোগ করাটাও মাটি হবে না। গাড়ি ভাড়া করে ডোকরাশিল্পীদের গ্রাম কিংবা তেপান্তর থিয়েটার ভিলেজ ঘুরে আসতে পারেন। যেতে পারেন কঙ্কালীতলা তারাপীঠ বা কবি জয়দেবের গ্রামেও।